KOMMISSIONENS FORORDNING (EF) Nr. 1971/96 af 14. oktober 1996 om nedsættelse af basis- og opkøbspriserne for appelsiner, mandariner og klementiner for produktionsåret 1996/97 som følge af overskridelsen af den for produktionsåret 1995/96 fastsatte interventionstærskel

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (1), senest ændret ved Kommissionens forordning (EF) nr. 1363/95 (2), særlig artikel 16b, stk. 4, og

ud fra følgende betragtninger:

Ved Kommissionens forordning (EF) nr. 2359/95 (3) blev for produktionsåret 1995/96 interventionstærsklen for appelsiner fastsat til 1 202 000 tons, interventionstærsklen for mandariner til 36 300 tons og interventionstærsklen for klementiner til 176 800 tons;

i henhold til henholdsvis artikel 16a, stk. 1, i forordning (EØF) nr. 1035/72 og artikel 2, stk. 1, i Rådets forordning (EØF) nr. 2240/88 af 19. juli 1988 om fastsættelse for så vidt angår ferskner, citroner og appelsiner af gennemførelsesbestemmelserne til artikel 16b i forordning (EØF) nr. 1035/72 (4), senest ændret ved forordning (EØF) nr. 1327/95 (5), er det fastsat, at hvis de interventionsforanstaltninger, der i et givet produktionsår træffes for appelsiner, klementiner og mandariner, vedrører mængder, der overstiger den interventionstærskel, som er fastsat for disse produkter for det pågældende produktionsår, nedsættes basis- og opkøbspriserne for disse produkter i det følgende produktionsår med 1 % pr. 37 700 tons ud over tærsklerne for appelsiner, med 1 % pr. 8 100 tons ud over tærsklerne for klementiner og med 1 % pr. 3 000 tons ud over tærsklerne for mandariner;

i henhold til artikel 9 i Rådets forordning (EF) nr. 3119/93 af 8. november 1993 om særlige foranstaltninger til fremme af forarbejdning af visse citrusfrugter (6) skal de mængder appelsiner, der leveres til forarbejdning i henhold til nævnte forordning, lægges til de mængder, der leveres til intervention, og mandarinmængderne ligestilles med en mængde, der er omfattet af en interventionsforanstaltning, når det skal fastlås, om den for disse produkter fastsatte garantitærskel er overskredet;

ifølge oplysningerne fra medlemsstaterne omfattede interventionsforanstaltningerne i Fællesskabet for produktionsåret 1995/96 1 820 733 tons appelsiner, 55 735 tons mandariner og 200 789 tons klementiner; Kommissionen har således kunnet fastslå en overskridelse på 618 733 tons for appelsiner, 19 345 tons for mandariner og 72 189 tons for klementiner;

af ovenstående følger, at de basis- og opkøbspriser for appelsiner for produktionsåret 1996/97, der er fastsat ved Rådets forordning (EF) nr. 1190/96 af 26. juni 1996 om fastsættelse for produktionsåret 1996/97 af basis- og opkøbspriserne for frugt og grøntsager (7), skal nedsættes med 16 % for appelsiner, 6 % for mandariner og 8 % for klementiner;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

Basis- og opkøbspriserne for appelsiner, klementiner og mandariner for produktionsåret 1996/97, der er fastsat ved forordning (EF) nr. 1190/96, nedsættes med 16 % for appelsiner, 6 % for mandariner og 8 % for klementiner og bliver herefter som anført i bilaget.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. oktober 1996.

På Kommissionens vegne

Franz FISCHLER

Medlem af Kommissionen

(1) EFT nr. L 118 af 20. 5. 1972, s. 1.

(2) EFT nr. L 132 af 16. 6. 1995, s. 8.

(3) EFT nr. L 241 af 10. 10. 1995, s. 7.

(4) EFT nr. L 198 af 26. 7. 1988, s. 9.

(5) EFT nr. L 128 af 13. 6. 1995, s. 8.

(6) EFT nr. L 279 af 12. 11. 1993, s. 17.

(7) EFT nr. L 156 af 29. 6. 1996, s. 4.

BILAG

BASIS- OG OPKØBSPRISER (produktionsåret 1996/97)

>TABELPOSITION>

Disse priser vedrører mandariner i kvalitetsklasse I, størrelse 54-69 mm, i emballage.

>TABELPOSITION>

Disse priser vedrører appelsiner af sorterne Moro, Navel, Navellina, Salustiana, Sanguinello og Valencia late i kvalitetsklasse I, størrelse 67-80 mm, i emballage.

>TABELPOSITION>

Disse priser vedrører klementiner (citrus reticulata, Blanco) i kvalitetsklasse I, størrelse 43-60 mm, i emballage.

Anmærkning:

Priserne i dette bilag omfatter ikke omkostningerne til den emballage, i hvilken varen præsenteres.